
OPPGAVESAMLING TIL 
SEMINAR I BARNERETT

1. avdeling master høsten 2006

Seminarledere:

Universitetslektor Tonje Fisknes og

dommerfullmektig Kristoffer Dons Brøndbo

Til første gang må dere forberede oppgavene til dag 1.

Seminaret bygger på at dere har lest pensum og møter godt forberedt til hver time.

Vel møtt

Dag 1:

PRESENTASJON AV BARNERETTEN

1. Hvilke sider av forholdet mellom foreldre og barn reguleres av rettslige regler? Hvordan kan rettslig regulering bidra til å skape gode oppvekstvilkår for barn?
2. Hvilke rettskilder må vi forholde oss til i barneretten?

FORELDREANSVAR

3. Hvem har foreldreansvaret for barnet?
4. Hva er innholdet i foreldreansvaret?
5. Hvordan kan myndighetene gripe inn overfor misbruk eller forsømmelse av foreldreansvaret?
6. Hvilken betydning har det å ha del i foreldreansvaret når man ikke bor sammen med barnet?
7. Hvilken rettsstilling har en forelder som ikke har del i foreldreansvaret?
8. Per og Kari fikk datteren Tine i 1993. De var da samboere. I et forsøk på å redde forholdet giftet de seg i 1998. Dessverre fungerte samlivet fortsatt dårlig, og sommeren 2000 var skilsmissen et faktum. Tine ble boende sammen med Per. Per hevdet dermed at han hadde foreldreansvaret for Tine alene. Kari derimot hevdet at Per aldri hadde hatt del i foreldreansvaret siden de bare var samboere da Tine ble født, og ikke hadde noen avtale om felles foreldreansvar. I følge Kari var det dermed hun som alltid hadde hatt foreldreansvaret for Tine, og slik var det fortsatt.

Redegjør for hvem som har foreldreansvaret for Tine.
9. Kari og Per ble siden enige om at Per skulle ha foreldreansvaret for Tine alene, og at Tine skulle bo fast hos ham. Per fikk så tilbud om ny jobb i Tyskland, og han ønsket å flytte dit med Tine. Kari motsatte seg denne flyttingen, da det ville ødelegge hennes mulighet til å ha samvær med Tine, og Tine hadde i henhold til barneloven rett til samvær med begge foreldrene. Per hevdet at Kari ikke på noen måte kunne motesette seg flyttingen, og i tillegg ga han beskjed om at Kari ikke under noen omstendighet kunne ta med Tine på sommerens planlagte campingferie i Sverige.
10. Per er far til Espen. Kari er Espens mor og Espen har bodd sammen med henne siden han var født. Per og Kari har aldri bodd sammen. Per har ikke hatt kontakt med Espen siden fødselen, men han har betalt bidrag punktlig. Kari syns at hun har hatt alt for mye ansvar for oppdragelsen av Espen. Hun har flere ganger skrevet til Per og spurt om han ikke kan ta del i oppdragelsen av barnet sitt, men Per har ikke vært interessert. Da Espen var 3 år ville hun anlegge sak mot Per for å pålegge ham å ta sin del av ansvaret som far både ved å pålegge ham del i foreldreansvaret og å pålegge ham samværsplikt. Hadde Kari anledning til å pålegge Per slikt ansvar? 
Espen er nå 5 år gammel. Per har fått kontakt med en organisasjon for fedres rettigheter. Han skjønner nå at grunnen til at han aldri har vært interessert i Espen, må ha vært at kvinner har et kjønnsdiskriminerende monopol når det gjelder barn. Hadde han som far hatt fulle rettigheter fra fødselen av, slik som mødre har, ville han sikkert ha interessert seg for Espen. Han syns det er på tide å ta igjen det forsømte. Han ønsker nå å reise sak for å overta foreldreansvaret og omsorgen for Espen alene. Samværsrett er han imidlertid fremdeles ikke interessert i. Har han anledning til å reise sak om dette? Hva bør utfallet bli?
Dag 2:

DAGLIG OMSORG

11. Gi en fremstilling og vurdering av hvor barnet skal bo ved foreldrenes samlivsbrudd. 

Hvilke muligheter foreligger? 

Hvilke lovbestemte føringer finnes?

Hvilke momenter kan utledes fra rettspraksis?
12. Les avgjørelsen i Rt 1991 side 1148. Redegjør for hva saken gjaldt, hvilke argumenter som ble veiet mot hverandre og hva Høyesterett la avgjørende vekt på. Hvordan vurderer hhv flertall og mindretall ’barnets beste’?
SAMVÆRSRETT

13. Hva er ’vanlig samværsrett’? 
14. Hva skal til for å nekte en forelder samværsrett? 
15. Er samværsrett en rettighet for barnet eller foreldrene?
16. Lina, mor til Lars, er student og har reist til Sverige for ett års studieopphold. Lars bor hos sin far Peder. Lina lengter veldig etter Lars. Lina har en elendig økonomi, og kan ikke dra hjem på besøk mer enn to ganger i løpet av det først halve året. Hun mente at Peder, som har arvet noen penger, har p1ikt til å dekke utgiftene i forbindelse med samværsreisen i hvert fall annen hver gang. Eventuelt har han plikt til å komme til henne med Lars noen ganger. Peder nekter å betale og spør hvilken hjemmel hun har for å stille slike krav. 
Dag 3:

PROSEDYREØVELSE 
Saksgangen

Seminargruppen deles i tre grupper. Den ene gruppen skal være prosessfullmektiger for saksøker, den andre for saksøkte og den tredje gruppen skal være dommere. To studenter skal ha prosedyreøvelsen som muntlig presentasjon. Den ene skal være blant prosessfullmektigene for saksøker og den andre for saksøkte. Studentene må forberede prosedyreøvelsen i fellesskap og fordele arbeidsoppgavene seg imellom. All forberedelse skjer utenom seminarundervisningen. 

Prosessen på seminaret:
1. Kort innledningsforedrag; først saksøker(Marthe) deretter saksøkte (Peder) hvor dere skal presentere hva saken gjelder og hvilke rettsregler som skal anvendes. Dere skal også nedlegge påstand, dvs det krav som gjøres gjeldende.  
2. Prosedyre; først saksøker, deretter saksøkte, hvor dere skal oppsummere sakens faktum og den konkrete rettsanvendelsen. Fremhev særskilt det som er til egen parts fordel, samtidig som motargumentenes betydning reduseres. Grundig rettskildegrunnlag for påstanden er en fordel.
3. Replikk/duplikk; først saksøker, deretter saksøkte.
4. Domskonferanse. Denne foregår offentlig. Dommerne diskuterer hvilket resultat de skal komme til, og avsier dom.

Dere har disse opplysningene om saken: 

Marthe og Peder inngikk ekteskap i januar 1993. I mai året etter fikk de en datter som de kalte Lotte, og i oktober 1995 fikk de en datter til som de kalte Lise. Marthe og Peder fikk etter hvert problemer i ekteskapet og i 1998 bestemte de seg for å gå fra hverandre. Marthe og døtrene flyttet fra boligen i Lillevik til et tettsted noen mil utenfor Lillevik. Her bodde de frem til sommeren 2000. Marthe bestemte seg da for å ta med døtrene og flytte hjem til barndomsbyen Storevik, hvor også barnas mormor bodde.
Til å begynne med ble Peders samvær med Lise og Lotte utøvet etter en uformell avtale med Marthe. Som følge av enkelte problemer med gjennomføringen, fant Peder og Marthe grunn til å formalisere samværsordningen ved skriftlig avtale inngått sommeren 1999. I forbindelse med flyttingen til Storevik ga Marthe beskjed om at det ikke ble noe av det tre-ukers samværet som var avtalt for sommeren. Peder begynte å bli lei av Marthes brudd på avtaler og anla av den grunn søksmål mot Marthe, med påstand om at Lise og Lotte skulle ha fast bosted hos ham. Søksmålet ble senere hevet som forlikt. Rettsforliket gikk ut på at barna skulle bo fast hos Marthe, samtidig som Peders samværsrett ble detaljert regulert. Som følge av lang reiseavstand korresponderte de avtalte samværstidspunktene med feriene.

Samværsretten ble deretter stort sett utøvet i henhold til rettsforliket, selv om det ved flere anledninger oppsto vanskeligheter som førte til at det ble utvekslet brever mellom foreldrenes advokater. Det forekom tidvis uønskede episoder i forbindelse med Peders avhenting av Lise og Lotte. Det hendte også at Marthe ikke var hjemme når Peder kom for å hente barna til avtalt samvær. Peder forsøkte flere ganger å sende bursdagspresanger til døtrene, men disse ble returnert av Marthe med påskriften "nektet mottatt". Etter en tid ga Marthe videre uttrykk for at barna opplevde samværsordningen med Peder som en stor psykisk belastning. Marthe mente det kunne ha sammenheng med at Peders nye kjæreste hadde flyttet inn hos ham. På denne bakgrunn tillot ikke Marthe samvær våren og sommeren dette året. Peder reagerte umiddelbart negativt på dette, og begjærte samværsretten tvangsfullbyrdet ved løpende tvangsmulkt. Peders begjæring ledet til at namsretten ila Marthe tvangsmulkt for hver dag Peders samværsrett ikke ble respektert.

Marthe innga en tid senere stevning mot Peder for Storevik herredsrett, hvor hun krevde rettens avgjørelse for at samværet skulle opphøre.. Peder svarte på sin side med et motsøksmål mot Marthe. Han la ned påstand om at barna skulle bo fast hos ham, med samværsrett for Marthe.

Ved behandlingen for tingretten ble det innhentet to sakkyndige erklæringer.  Professor dr.med. Pernille Pettersen, spesialist i barne‑ og ungdomspsykiatri utarbeidet en meget omfattende erklæring og konkluderte med at Lise og Lotte burde bo fast hos Peder. Dermed unngikk man at Marthe fikk muligheten til å legge hindringer i veien for at barna kunne ha kontakt med Peder. Hun anbefalte videre at Marthes eventuelle samværsrett ble utøvet ved at hun besøkte barna i Lillevik. Pettersen bygget blant annet på at barna fremsto som deprimerte og usikre, og at Lotte sågar snakket om å ta sitt eget liv. Pettersen anså "morens systematiske arbeid for å hindre dem i å møte faren" for å være årsaken til dette. Moren og mormoren hadde vist en så fiendtlig holdning til Peder og hans samboer, at man måtte regne med at samværsutøvelsen ville by på problemer. Dersom barna bodde fast hos faren, ville dette lede til den best mulige samlede foreldrekontakt for barna i framtiden. 

Den andre sakkyndige, psykolog Lars Larsen, spesialist i klinisk psykologi, kom til motsatt konklusjon. Larsen anbefalte at barna skulle bo fast hos Marthe. Dette begrunnet han med at Lotte hadde gitt klart uttrykk for at hun ønsket å bo hos moren. Hennes mening burde etter Larsens oppfatning tillegges betydelig vekt, med mindre det kunne påvises vedvarende og alvorlig omsorgssvikt hos Marthe. Dette hadde Larsen ikke kunnet påvise.

Marthe hevder under rettssaken at barna fortsatt skal bo hos henne. Når barna har vegret seg for å ta kontakt med faren, skyldes dette først og fremst forhold som Peder selv må svare for. Den nye kjæresten har tatt mye av Peders oppmerksomhet vekk fra barna. Videre har han hele tiden hatt en fordømmende holdning overfor henne og hennes familie. Dette har barna opplevd som et press i retning av å foretrekke Peder fremfor henne. Hun hevder videre at det ikke kan være tvil om at barna har den sterkeste følelsesmessige kontakt med henne. Dertil kommer at en eventuell flytting til Peder vil skape en usikkerhet rundt barna som det er all mulig grunn til å unngå. 

Peder hevder på sin side at den sterke uvilje fra Marthe og hennes mor mot å la barna få ha kontakt med han tilsier at barna må få fast bosted hos ham. Forholdene hos moren skaper en urimelig og ødeleggende psykisk belastning for Lotte og Lise. Dersom denne vedvarer, vil det sannsynligvis lede til at barna vil miste kontakten med Peder. Peder fremholder videre at dersom barna blir boende hos ham, vil han selvfølgelig legge forholdene til rette for at barna skal få en god samværsordning med moren.

Marthe bestrider at barnas samlede foreldrekontakt i fremtiden vil bli mindre dersom de blir boende hos henne.

SAKSBEHANDLING

17. Det kan antas at åpenbar konflikt mellom foreldre ikke er godt for barn. På hvilke måter søker loven å hindre slike konflikter? 
18. Åse og Geir er samboere. De var enige om ikke å gifte seg bl.a. fordi de syns at forholdet deres er privat, og at samlivet deres ikke er noe som vedrører samfunnet. Sammen har de en datter på sju år og en sønn på fire. Nå har de bestemt seg for å flytte fra hverandre. Åse og Geir er oppmerksomme på at de i den sammenhengen må ta hensyn til barna. Derfor har de kommet til enighet om at de skal bo i nærheten av hverandre, at barna skal bo fast hos Åse og at Geir skal ha det de kaller ’en utvidet samværsrett’.  Noen venner av dem gjør dem oppmerksomme på at også ugifte foreldre nå må møte til mekling ved samlivsbrudd. Åse og Geir blir rasende og tror ikke sine egne ører. Må de møte til mekling? 
19. Hvilken rettslig status har avtaler som foreldre gjør med hensyn til hvor barna deres skal bo, foreldreansvar, samværsrett osv. Kan de tvangsgjennomføres? Kan de revideres på grunnlag av krav fra en av partene?
20. Hvilken rettslig status har rettslige avgjørelser om hos hvem av foreldrene barn skal bo, foreldreansvar, samværsrett osv. Kan de tvangsgjennomføres? Kan de revideres på grunnlag av krav fra en av partene? 

FORSØRGELSE 

21. Redegjør for hovedtrekkene i reglene om foreldres underholdsplikt.
OPPGAVER SOM GJENNOMGÅS DERSOM DET ER TID. MÅ FORBEREDES!

22. Barn flest kan ikke forsørge seg selv. Hvilke økonomiske ressurser forutsetter samfunnet at barns oppvekst skal finansieres ved hjelp av?
23. Hvilke garantier gir samfunnet for at den private bidragsplikten overfor barn overholdes?
24. Lina er mor til Lars. Peder er faren. Lars bor fast hos Lina. Peder og Lina har avtalt at Peder og Lars skulle ha vanlig samværsrett med hverandre. Samværene fungerte greit. Lars var imidlertid stadig mer hos Peder. Det var tydelig at han trivdes i kollektivet der Peder bodde, og særlig var han opptatt av sin lille halvsøster, barnet som Peder hadde med sin samboer Siv. Siv hadde opparbeidet seg stor tillit hos Lars, som etter hvert var begynt å kalle henne for mamma. Peder var også godt fornøyd. Han syntes imidlertid at bidragsutgiftene var svært belastende. Siden han hadde Lars så mye hos seg, ble det ofte til at han dekket utgifter til klær og utstyr. Etter en beregning kom Peder til at Lars var hos ham hele 6 av 14 dager. Peder lurte på om et samvær av slikt omfang kunne få noen økonomiske konsekvenser for bidraget. Har det det? 
25. Guttorm er jusstudent i Tromsø. Han er 19 år gammel. Foreldrene hans er meget velstående. Han mener selv at han har svært gode forutsetninger til å bli en god jurist. Han vet at han kan få lån i lånekassa, men han syns at det er urettferdig at han skal ha lån når foreldrene svømmer i penger. Dessuten mener han at å leve på lånekassa gir en uakseptabel lav levestandard. Har han krav på forsørgelse fra sine foreldre?
26. Peder Ås og Marte Kirkerud møttes og innledet et forhold i januar 2001. Marte var på dette tidspunktet gravid og fortalte dette til Peder. Etter at samlivet hadde vart i to måneder dro Marte til Australia på studieopphold. Hun kom tilbake etter 1 år og hun og Peder giftet seg 1. mai 2002. Samme dag erkjente Peder farskap for Trine, Martes datter som ble født i løpet av oppholdet i Australia.

Forholdet mellom Peder og Marte var turbulent. Etter 1 år var separasjonen et faktum. Peder flyttet ut og betalte bidrag for Trine. Etter en stund ville han ikke dette lenger. Han reiste farskapssak høsten 2003. Det ble tatt DNA prøve som viste at Peder ikke var far til Trine. På tross av dette hevdet Marte at retten ikke kunne fradømme han farskapet da Peder hadde erkjent farskap selv om han visste at han ikke var den biologiske far.

